Foto's: N1 gesluit ná sementtrok omslaan | Maroela Media
Foto: Susan Lombaard, Maroela Media
Nog foto's volg onderaan die berig. Motoriste word aangeraai om van alternatiewe roetes gebruik te maak nadat 'n vragmotor wat sement vervoer het, Donderdag op die N1-snelweg naby Midrand omgeslaan het.
"Al die bane op die N1 in 'n noordelike rigting na Pretoria is vir verkeer gesluit," het hoofsupt. Wayne Minnaar, 'n woordvoerder van die Johannesburgse metropolisie, gesê. "Motoriste word aangeraai om van Ou Johannesburgweg gebruik te maak as alternatiewe roete."
Volgens Minnaar is die oorsaak van die ongeluk nog nie bekend nie. 'n Passasier in die vragmotor het geringe beserings opgedoen. – SAPA